ORDE do 18 de agosto de 2022 pola que se modifican os concertos educativos cos centros docentes privados de educación infantil, educación primaria, educación secundaria obrigatoria, educación especial e de formación profesional.
Consellería de Cultura, Educación, Formación Profesional e Universidades — III. Outras disposicións — 26/08/2022

Mediante Orde da Consellería de Cultura, Educación e Ordenación Universitaria do 14 de marzo de 2017 (DOG número 59, do 24 de marzo) ditáronse as normas para a aplicación do réxime de concertos educativos cos centros docentes privados para o curso académico 2017/18 e seguintes, de conformidade co establecido na Lei orgánica 8/1985, do 3 de xullo, reguladora do dereito á educación, na Lei orgánica 2/2006, do 3 de maio, de educación, e no Real decreto 2377/1985, do 18 de decembro, polo que se aproba o Regulamento de normas básicas sobre concertos educativos.
Mediante Orde da Consellería de Cultura, Educación e Ordenación Universitaria do 10 de agosto de 2017 (DOG número 157, do 21 de agosto) aprobáronse os concertos educativos cos centros docentes privados de educación infantil, educación primaria, educación secundaria obrigatoria, educación especial e de formación profesional, por un período máximo de 6 cursos académicos ata o final do curso 2022/23; concertos que se modificaron pola Orde do 20 de xullo de 2018 (DOG número 154, do 13 de agosto), a Orde do 6 de agosto de 2019 (DOG número 159, do 23 de agosto), a Orde do 23 de xullo de 2020 (DOG número 159, do 10 de agosto) e a Orde do 6 de agosto de 2021 (DOG número 160, do 21 de agosto).
De conformidade co artigo 4 da devandita Orde do 14 de marzo de 2017, os concertos educativos que se subscriban ou modifiquen por esta rematarán ao final do curso 2022/23.
Por canto antecede, en aplicación do artigo 7 do Real decreto 2377/1985, do 18 de decembro, que aproba o Regulamento de normas básicas sobre concertos educativos, e do artigo 3 do Decreto 198/2020, do 20 de novembro, polo que se establece a estrutura orgánica da Consellería de Cultura, Educación, Formación Profesional e Universidades, por proposta da Dirección Xeral de Centros e Recursos Humanos,
Artigo 1.
Modificación dos concertos educativos vixentes
1. Esta orde ten por obxecto modificar os concertos educativos subscritos polos centros docentes privados que se relacionan no anexo I desta orde, nos termos que neste anexo se sinalan.
2. As modificacións a que se refire o número 1 deste artigo terán vixencia ata o final do curso 2022/23.
Artigo 2.
Desestimación de solicitudes
Desestímanse as solicitudes de modificación ou de subscrición de concerto educativo formuladas polos centros docentes que se relacionan no anexo II da presente orde polos motivos que en cada caso se especifican.
Artigo 3.
Formalización do concerto
1. As modificacións formalizaranse mediante addenda ao documento administrativo de formalización do concerto educativo subscrito polo centro, que asinarán a persoa titular do centro privado ou persoa con representación debidamente acreditada e o director xeral de Centros e Recursos Humanos, de conformidade co artigo 3 da Orde do 9 de febreiro de 2021 de delegación de competencias nos órganos superiores e de dirección e nas xefaturas territoriais da Consellería de Cultura, Educación e Universidade, e coa disposición adicional segunda do Decreto 73/2022, do 25 de maio, polo que se fixa a estrutura orgánica das vicepresidencias e das consellerías da Xunta de Galicia.
2. Se a persoa titular do centro non subscribise a addenda ao documento administrativo de formalización na data que se lle notifique, entenderase decaída no seu dereito.
Artigo 4.
Efectos da modificación
As modificacións a que se refire esta orde terán efectos económicos e administrativos desde o día 1 de setembro de 2022.
Disposición derradeira primeira.
Recursos
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira segunda.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 18 de agosto de 2022
a) Educación infantil:
b) Educación primaria (EP) e educación secundaria obrigatoria (ESO):
c) Educación especial:
d) Formación profesional básica:
e) Ciclos formativos de grao medio de formación profesional:
f) Ciclos formativos de grao superior de formación profesional: